ธกส.จ่ายไร่ละพันครบต.ค.นี้
ธ.ก.ส.พร้อมปูพรมจ่ายเงินชาวนาไร่ละพัน คาดจ่ายครบ 3.7 ล้านราย ภายใน ต.ค.นี้
31 ส.ค. 2559

ธ.ก.ส.พร้อมปูพรมจ่ายเงินชาวนาไร่ละพัน คาดจ่ายครบ 3.7 ล้านราย ภายใน ต.ค.นี้
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามที่คณะรัฐมนตรี (ครม.) มีมติให้กระทรวงการคลังร่วมกับกระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้อง 6 แห่ง ดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/2560 โดยให้จ่ายเงินตามกรอบวิธีปฏิบัติภายใน 47 วัน หรือภายในเดือน ต.ค.นี้
ทั้งนี้ ธนาคารได้จัดประชุมทางไกลเพื่อชี้แจงแนวทางการดำเนินโครงการฯ แก่ทุกหน่วยงานที่เกี่ยวข้อง รวมถึง ประกาศรายชื่อผู้มีสิทธิเข้าร่วมโครงการฯ เพื่อให้เกษตรกรลงทะเบียนแสดงความประสงค์เข้าร่วมโครงการฯ และมีการประชุมประชาคมเพื่อยืนยันและรับรองสิทธิ มีการตรวจสอบ และส่งข้อมูล มาที่ ธ.ก.ส. สำนักงานใหญ่เพื่อประมวลผล หลังจากนั้นจะโอนเงินเข้าบัญชีเงินฝากของเกษตรกรและรายงานผลให้เสร็จภายใน 47 วัน
สำหรับโครงการนี้เป็นการเปลี่ยน พื้นที่ทำนาที่ไม่เหมาะสมให้ไปทำ เกษตรทางเลือกอื่น โดยรัฐบาลให้เงิน ช่วยเหลือไร่ละ 1,000 บาท รายละ ไม่เกิน 10 ไร่ ดำเนินการตั้งแต่วันที่ 1 ก.ค.-31 ต.ค. 2559 และภาคใต้ไม่เกิน 31 ธ.ค. 2559 มีกลุ่มเป้าหมาย คือ เกษตรกรผู้ปลูกข้าวนาปี ปี 2559/2560 ที่ขึ้นทะเบียนผู้ปลูกข้าวกับกระทรวง เกษตรฯ คาดว่าจะมีเกษตรกรได้ประโยชน์ 3.7 ล้านราย คิดเป็นเงินประมาณ 3.7 หมื่นล้านบาท